Action SA sleep OVK hof toe oor (geen) naam op stembrief(Foto: ActionSA/Facebook) ActionSA het ŉ dringende aansoek teen die Onafhanklike Verkiesingskommissie (OVK) by die kieshof ingedien nadat die kommissie die party se naam op konsepstembriewe weggelaat het en nou glo versuim om die fout reg te stel. ActionSA is woedend nadat slegs sy logo op die konsepstembriewe vir wyke in Gauteng verskyn. Die konsepstembriewe bevat die name van die wykskandidate, die logo’s van die partye en die verkorte name van die partye. Niks staan geskryf in die ruimte waar ActionSA se naam veronderstel is om te wees nie. ActionSA het intussen verneem dat die OVK prokureurs aangestel het en versoek dat die saak eerskomende Maandag aangehoor word. Volgens ActionSA is die OVK nie van plan om die fout reg te stel nie omdat hy reeds begin het om stembriewe te laat druk. Die party voer aan dié benadering is onregmatig en ongrondwetlik. Die party voer aan dat hy weens die fout benadeel gaan word omdat kiesers hom slegs deur ŉ kandidaat se naam en die logo op die stembrief sal kan uitken, terwyl ander partye voordeel gaan trek omdat hul naam of bekende afkorting wel op die stembrief verskyn. “Indien die munisipale verkiesing in die huidige omstandighede plaasvind, met stembriewe wat nie ActionSA se naam wys nie, sal dit onbillik en nadelig wees vir ActionSA en vir kiesers. Die verkiesing sal dus nie vry en regverdig wees nie.” Die party sê voorts een van die redes waarom hy juis die naam “ActionSA” gekies het, is omdat dit voldoen aan die OVK se beperking van agt karakters vir verkorte partyname. Die party se naam kan dus altyd ten volle gebruik word. ActionSA voer aan die kommissie se verweer dat die konsepstembriewe onder politieke partye versprei is om slegs hul goedkeuring te gee en nie om foute uit te wys nie, is “irrasioneel”. Hy meen die verspreiding van konsepstembriewe is van geen waarde indien politieke partye van die geleentheid ontneem word om foute of weglatings op die stembriewe uit te wys en voor die verkiesing te laat regstel nie. “Ons hofstukke voer aan daar is geen regsgronde vir die kommissie om te weier om die weglating van ActionSA se naam uit die stembrief reg te stel nie en ons is vol vertroue dat die howe hierdie siening sal deel. “Die OVK voldoen nie aan sy verpligting om ŉ vrye en regverdige verkiesing te verseker indien hy weier om die probleem reg te stel nie. ŉ Kieser se identifisering van ŉ party deur middel van die party se logo, naam, afkorting en partyleiers is ŉ sleutelkomponent tot ŉ vry en regverdige verkiesing.”